
PËR PËRCAKTIMIN E RASTEVE TË PËRJASHTIMIT TË PAGESAVE CASH 
PËR BLERJE MALLRASH DHE SHËRBIMESH
 
Në mbështetje të nenit 100 të Kushtetutës dhe të nenit 36/1 të ligjit nr.8560, datë 22.12.1999 “Për procedurat tatimore në Republikën e Shqipërisë”, të ndryshuar, me propozimin e Ministrit të Financave, Këshilli i Ministrave
 
VENDOSI:
 
1.  Kufiri i lejuar i blerjeve me para në dorë, (cash),  deri në 10 për qind të totalit të blerjeve, për vitin 2007, llogaritet nga data 6.8.2007, me hyrjen në fuqi të ligjit nr.9767, datë 9.7.2007, deri më  31.12.2007.
 Për vitet pasardhëse, ky kufi shtrihet gjatë të gjithë vitit fiskal, i cili përputhet me vitin kalendarik.
 2.  Përjashtohen nga rregulli i përcaktuar në nenin 36/1 të ligjit nr.8560, datë 22.12.1999 “Për procedurat tatimore në Republikën e Shqipërisë”, të ndryshuar, tatimpaguesit, që kryejnë blerje, me para në dorë, nga individë të paregjistruar në organet tatimore dhe që ushtrojnë veprimtari ekonomike, në fushën:


a) e grumbullimit dhe të përgatitjes për riciklim të mbeturinave dhe mbetjeve, metalike e jometalike (letër, gomë, sende plastike, tekstile, qelq etj.);
b) e grumbullimit dhe të përpunimit të bimëve mjekësore;
c) e grumbullimit dhe të përpunimit të produkteve bujqësore, blegtorale dhe të peshkut.
3. Ngarkohet Ministria e Financave për ndjekjen e procedurave për zbatimin e  këtij vendimi.
Ky vendim hyn në fuqi pas botimit në Fletoren Zyrtare.

